Viła del Conte el ze un comun italian inte ła Rejon Vèneto e parte de ła Provinsia de Pàdoa, el conta 5549 abitanti ciamài o pi resentemente comitensi o viładelcontezi, i cuałi i festeja Santa Juliana che ła caje i 16 fevraro. El comun el se poza intieramente so ła pianura vèneta a circa 21 km a nord del caoliogo provinsiałe. El confina a nord co Tónboło e San Martin de Lóvari, a est co Santa Justina in Cołe, a sud co Canpo San Martin e a ovest co San Dordi in Bosco. Viła del Conte el ze conposto dal abitato omònimo e da Basìa Pizani. Spartìa in cuarte: ła prima e ła ùltema in canpo verde, l'una co thìncue spighe indorae ligà co un nastro roso, st'altra co cuatro bizanti indorai posti a muo' de uno, du, uno; ła segonda ła ze na croze d'arzento in canpo cełeste, ła tersa na croze rosa in canpo d'arzento. El teritorio de Viła del Conte l'è intieramente pianejante, solcà da varie brentełe, cofà el Piovego de Viłabosa, el Ghebo Musato, l'Orcon, ła Vandura e da un fiume, ła Tèrgoła, che ła se prensipia so ła pałù de Onara, àrea resorgiva in oro al teritorio comunałe.